GELLERUP: Et rindende vandløb gennem en ny bypark er ved at tage form. Et kommunalt kontorhus skyder op. Stregerne til et verdensbad tegnes på papir, og snart brydes der hul i en boligblok.

Der er masser af jern i ilden i Gellerup, men alt imens de mange fysiske forandringer skrider frem, ser det ud til, at afdelingsbestyrelsen, der repræsenterer beboerne i Gellerupparken, føler sig hægtet af udviklingen.

Ved det seneste møde i afdelingsbestyrelsen 14. september besluttede bestyrelsen at iværksætte forarbejdet til en række demonstrationer. Samtidig truer afdelingsbestyrelsen med at trække sin opbakning til den boligsociale indsats i området.

Et af stridspunkterne er samskabelse, én af helhedsplanens centrale forudsætninger for at lykkes; At forandringerne og udviklingen til en vis grad bæres af beboerne.

Afdelingsbestyrelsen har ikke fået indfriet sine forventninger til, hvor stor en grad af indflydelse, der tilfalder beboerne.

- Da vi i 2014 gik ind i helhedsplanen, fik vi at vide, at forandringerne også skulle ske indefra. Og vi, der bor i Gellerupparken, ønsker kun at arbejde for, at det bliver en attraktiv bydel. Men de handlinger, vi efterfølgende har set, viser ikke samskabelse og vilje til at samarbejde. Vi oplever, at administrationen i boligforeningen lytter til os, nikker, og bagefter smider alt, vi har sagt, i skraldespanden. Vi bliver gjort til syndebukke, og til dem, der ikke kan noget, siger Abdinasir Jama Mohamed, næstformand i afdelingsbestyrelsen for Brabrand Boligforenings afdeling 4, Gellerupparken.

Han oplever, at for mange projekter skal løftes af folk, der hentes udefra, og efterlyser, at de kræfter, der i forvejen er i området, i højere grad kommer i spil.

- Vi vil ikke have, at folk kommer til vores område og taler om at lave beskæftigelse til andre, mens man i virkeligheden forsøger at skabe beskæftigelse til sig selv, forklarer han.